Det koster omkring tre milliarder kroner at afskaffe den omstridte energiafgift PSO.

Forhandlingerne om den omstridte PSO-afgift er forbi, og regeringen er nået frem til en bred aftale.

Det oplyser finansminister Claus Hjort Frederiksen sent torsdag aften.

PSO-afgiften er en afgift på elregningen, som skulle finansiere grøn energi såsom vindkraft og solceller.

Men ifølge EU-Kommissionen er PSO-afgiften i strid med EU-traktaten. Det skyldes, at afgiften også bliver pålagt udenlandske selskaber, som ikke nyder godt af støtten til grøn omstilling i Danmark.

Derfor var regeringen tvunget til at finde en løsning, der skulle finansiere de manglende indtæger fra PSO-afgiften. Og ifølge Ritzau har Regeringen nu indgået en aftale med resten af blå blok samt Socialdemokratiet, De Radikale og SF.

De Radikale og SF får indfriet deres krav om en grøn pulje på 375 millioner kroner som del af den samlede aftale om PSO, erfarer Ritzau. De vil blive delt ud over en årrække fra 2017-2020.

Koster på bundskatten

Men ifølge flere mediers oplysninger er det de lavestlønnede, der kommer til at betale regningen, da parterne er blevet enige om at hæve bundskatten med 0,09 procentpoint.

Det vil give omkring 700 millioner kroner om året.

Derudover vil den grønne check blive reduceret, hvilket vil indkassere yderligere omkring 700 millioner kroner årligt.

Til gengæld kan danske borgere og virksomheder se frem til at skulle betale mindre i elregning, fordi de fremover slipper for at skulle betale netop PSO-afgiften.

Finansminister Claus Hjort Frederiksen (V), hvis parti ikke er gået til valg på stigende skatter, kalder aftalen for en "mosaik" af finansieringselementer.

- Vi har været nødt til at finde finansieringselementer. Vi har været nødt til at tåle at hæve bundskatten, siger finansminister Claus Hjort Frederiksen (V) om aftalen.

Der er dog undtagelser, for pensionister og førtidspensionister står til at blive fritaget fra reduktionen i den grønne check.

Den grønne check blev oprindeligt indført for at hjælpe familier med de laveste indkomster til at håndtere en højere elregning.

Det koster omkring tre milliarder kroner om året at afskaffe PSO-afgiften, som skal være ændret inden nytår.

Regeringen besluttede i maj helt at sløjfe afgiften, og derfor skal pengene til at finansiere den grønne omstilling findes andre steder.

PSO opkræves som en afgift på forbrugernes elregning, og pengene går til at betale for omstillingen til vedvarende energi.

Kritik fra EL

Enhedslisten er sammen med Alternativet det eneste parti, der ikke er med i aftalen, og finansordfører er langt fra tilfreds.

- Man giver erhvervslivet endnu en gigantisk skattelettelse. Den regning tørrer man af på almindelige borgere. Ud over de sociale konsekvenser har det også miljømæssige konsekvenser i form af stigende CO2-udslip, siger han ifølge Ritzau.

Enhedslisten er med i energiforliget, men PSO-aftalen er ikke en del af det forlig.